recursal/SuperWikiNEXT-32B huggingface dataset:
**Shanice Craft** (s. 15. toukokuuta 1993) on saksalainen kiekonheittäjä ja kuulantyöntäjä. Hän on kiekonheiton kolminkertainen Euroopan-mestaruusmitalisti.

Ura
---

### Junioriura

Vuonna 2009 Craft sijoittui kolmanneksi alle 18-vuotiaiden MM-kilpailuissa. Seuraavana vuonna hän voitti kultaa nuorten kesäolympialaisissa. Vuonna 2011 hän voitti kultaa alle 20-vuotiaiden EM-kilpailuissa. Saksa otti kilpailussa kaksoisvoiton Anna Rühin ollessa toinen.

Alle 20-vuotiaiden MM-kilpailuissa 2012 Craft voitti kultaa kuulantyönnössä ja hopeaa kiekonheitossa. Kuulantyönnössä hän työnsi karsinnan ensimmäisellä kierroksella uuden ennätyksensä 16,41 m ja loppukilpailussa ensimmäisellä kierroksella voittotuloksen 17,15 m. Kiekonheitossa Craft ja Rüh ottivat jälleen kaksoisvoiton: Rüh kultaa tuloksella 62,38 m ja Craft hopeaa tuloksella 60,42 m. He ohittivat viimeisellä kierroksella kilpailua johtaneen Shelbi Vaughanin.

Tampereen alle 23-vuotiaiden EM-kilpailuissa 2013 Craft sijoittui sekä kuulantyönnössä että kiekonheitossa toiseksi. Kiekonheitossa hän otti Rühin kanssa jälleen kaksoisvoiton. Hän saavutti Tallinnan alle 23-vuotiaiden EM-kilpailuissa 2015 kultaa kiekonheitossa tuloksella 63,83 ja hopeaa kuulantyönnössä tuloksella 17,29.

### Aikuisten arvokilpailut

Craft saavutti Zürichin EM-kilpailuissa 2014 pronssia kiekonheitossa tuloksella 64,33. Ensimmäisissä aikuisten MM-kilpailuissaan, Pekingissä 2015, hän sijoittui kiekonheitossa seitsemänneksi tuloksella 63,10. Hän saavutti pronssia jälleen Amsterdamin EM-kilpailuissa 2016 tuloksella 63,89. Rio de Janeiron olympialaisissa hän oli yhdestoista. Berliinin EM-kilpailuissa 2018 hän sai pronssia tuloksella 62,46. Seuraavan kerran Craft oli mukana arvokilpailuissa Eugenen MM-kilpailuissa 2022 ja sijoittui yhdeksänneksi tuloksella 62,35; karsinnassa hän heitti 64,55. Saman kesän Münchenin EM-kilpailuissa hän oli seitsemäs tuloksella 62,78.

### Henkilökohtaiset ennätykset

Ulkoradat
* Kuulantyöntö: 17,75 (2014)
* Kiekonheitto: 65,88 (2014)

Sisäradat
* Kuulantyöntö: 17,66 (2013)

Lähde

Lähteet
-------

1. 1 2 3  Shanice Craft Kansainvälinen yleisurheiluliitto.  (englanniksi)
2. 1 2 3 4 5 6  Shanice Craft Tilastopaja. Viitattu 5.8.2016. (englanniksi)[vanhentunut linkki]
3. ↑  21st European Athletics Junior Championships, Kadriorg Stadium European Athletics.  Arkistoitu 27.3.2014. Viitattu 25.8.2015. (englanniksi)
4. ↑  Valiente, Emeterio: Barcelona 2012 - Event Report - Women's Shot Put Final  10.7.2012. IAAF. Viitattu 15.7.2012. (englanniksi)
5. ↑  Discus Throw, Women *14th IAAF World Junior Championships*. IAAF. Viitattu 25.8.2015. (englanniksi)
6. ↑  9th European Athletics U23 Championships, Ratina Stadium European Athletics.  Arkistoitu 14.7.2014. Viitattu 25.8.2015. (englanniksi)
7. ↑  Women's Discus throw - 12th July *the-sports.org*. Viitattu 26.8.2015. (englanniksi)
8. ↑  Women's Shot put - 9th July *the-sports.org*. Viitattu 26.8.2015. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Puolan metsät** käsittävät 28% Puolan pinta-alasta. Metsistä suurimman osan omistavat julkiset yhteisöt ja yksityisomistuksessa on 17 % metsistä. Metsät ovat enimmäkseen havumetsiä. Metsäteollisuudesta saatavasta puuaineksesta melkein kaikki menee maan oman teollisuuden käyttöön.

Puolassa jokamiehenoikeudet sallivat vapaan liikkumisen metsissä ja valtion metsissä marjojen ja sienten poimiminen omaan käyttöön on vapaata. Tästä voidaan poiketa tietyillä alueilla, missä marjojen ja sienien keruun voidaan katsoa olevan uhka alueen ekologialle. Jos marjoja tai sieniä kerätään myytäväksi, asiasta tehdään sopimus paikallisen metsähallinnon piirikunnan kanssa.

Osittain Puolan alueella sijaitseva Białowieżan metsä on ainoa Euroopan luonnontilainen lehtimetsä ja se on Unescon maailmanperintölistalla. Puolassa on 23 kansallispuistoa ja luonnonsuojelun piirissä olevia kohteita on yhteensä 1200. Luonnonsuojelualueisiin kuuluvien alueiden pinta-ala on yhteensä 100 000 neliökilometriä. Puolassa esiintyviä kasvilajeja on 2000 ja Puolan luonnossa elää joitakin eläinlajeja, jotka ovat kadonneet muualta Euroopasta.

Lähteet
-------

1. ↑  Puola *Aitoluonto.fi*. Suomen luontoyrittäjyysverkosto ry. Viitattu 6.8.2023.

Aiheesta muualla
----------------

* 
*
Arboristi työssään.
Arboristi karsimassa käsisahalla oksia.
**Arboristi** eli **puunhoitaja** on puuvartisten kasvien ja puisto- ja maisemametsien hoidon ammattilainen. Tutkintonimike tulee latinankielisestä puuta tarkoittavasta sanasta, *arbor*. Pääsyvaatimuksena arboristin koulutukseen on metsä- tai puutarhatalouden perustutkinto, mutta riittävä työkokemus puisto- tai luonnonvara-alan töistä tai muu soveltuva työkokemus voi korvata tutkintovaatimuksen. Arboristin tulee selviytyä turvallisesti puussa kiipeilytekniikalla tehtävistä töistä eikä hän saa pelätä korkeita paikkoja (akrofobia).
Lisäksi ammatin vaativuuden takia arboristilla tulee olla erittäin hyvä psyykkinen, fyysinen terveys sekä terveet elämäntavat. Ammatissa vaaditaan laajaa luonnontieteellistä päättelykykyä. Arboristin ammattitutkinnon laajuus on 40–52 opintoviikkoa. Tutkinto suoritetaan näyttöinä. Suomessa arboristiksi voi opiskella aikuiskoulutuksena Hyrian oppilaitoksessa Hyvinkäällä, missä arboristikoulutusta on järjestetty syksystä 1998 ja Ammattiopisto Liviassa. Kaikki hakijat haastatellaan. 

Arboristin tulee tunnistaa Suomessa yleisimmin käytetyt puuvartiset puu- ja pensaslajit sekä tuntea niiden erityisominaisuudet, kasvupaikkavaatimukset ja hoitomenetelmät. 

Koulutuksen pakollisia tutkinnon osia ovat puiden istuttaminen ja istutusalueiden hoitaminen, puiden leikkaaminen ja latvustuentojen tekeminen, puiden kunnon arvioiminen, puiden poistaminen. 

Valinnaisia tutkinnon osia ovat taajamametsien hoitaminen, puiden arvon määrittäminen ja vaurioilta suojaaminen, vaativien puunpoistojen tekeminen, suurten puiden siirtäminen ja kasvualustan kunnostaminen, puulajiston lisäysarvon ylläpitäminen, puunhoitoalan työtehtäviin opastaminen sekä yrittäjänä toimiminen puunhoitoalalla.

Arboristin työkaluja ovat muun muassa kiipeilyvaljaat, kiipeilyköydet ja lukuisat muut kiipeilyvälineet, moottorisaha, käsisaha, tankosaha, raivaussaha, voimasakset, oksasakset sekä lahonetsintämikropora puiden kunnon selvittämiseen. Arboristi saattaa myös käyttää erityistä puutomografialaitetta arvioidessaan puun terveyttä. Rakennetussa ympäristössä arboristi poistaa modernia puunhoitotekniikkaa käyttäen vaikeista paikoista mm. huonokuntoiset ja vaaraa aiheuttavat puut. Arboristit työllistyvät julkiselle sektorille ja puunhoitoon erikoistuneisiin yrityksiin tai voivat toimia itse alan yrittäjinä.

Aiheesta muualla
----------------

* Kuvia tai muita tiedostoja aiheesta **Arboristi** Wikimedia Commonsissa

* Näyttötutkinnon perusteet. Arboristin ammattitutkinto 1.8.2015 (Arkistoitu – Internet Archive), Opetushallitus: Määräykset ja ohjeet 2015:26 (pdf, 45 sivua)
3D-malli Russia Towerista
**Russia Tower** on nimitys pilvenpiirtäjälle, jota suunniteltiin rakennettavaksi Moskovan kansainväliseen liikekeskukseen. Pilvenpiirtäjästä, jonka arkkitehti on Norman Foster, oli tarkoitus tulla 600 metriä korkea. Rakennukseen olisi tullut 118 kerrosta ja rakennuskustannuksiksi oli arvioitu yli kaksi miljardia dollaria. Rakennuksen suunniteltu valmistumisvuosi oli 2012. Koko hanke peruttiin finanssikriisin takia vuonna 2009.

Kehitys
-------

Rakennusta alettiin suunnitella vuonna 2006. Sitä suunniteltiin rakennattavaksi Moskovan kaupunkiin, 5,5 kilometriä Punaiselta torilta. Rakennuksen suunniteltu valmistumisvuosi oli 2012.

Rakennus olisi ollut noin 600 metriä korkea, 118 kerrosta, kokonaispinta-ala 520 000 m², ja sen maksimikapasiteetti noin 25 000 ihmistä. Väitettiin, että rakennuksesta olisi tullut maailman korkein luonnollisesti tuuletettu torni ja yksi vihreimmistä uusista rakennuksista Euroopassa. Rakennuksessa olisi ollut toimistoja, hotelleja, ostosmahdollisuuksia ja huoneistoja, joissa on oma puutarha.

Russia Towerin rakentaminen keskeytettiin finanssikriisin takia vuonna 2008. Rakentamisen mahdollisesta jatkosta ei vielä tiedetty. Kesäkuussa 2019 ilmoitettiin, että hanke on peruttu täysin ja tilalle rakennetaan pysäköintialue nykyisille rakennuksille.

Lähteet
-------

1. 1 2  Iconic Russia Tower in Moscow to become a car park *PropertyWire*. Viitattu 1.5.2020. (englanniksi)
2. 1 2  Russia Tower *skyscraperpage.com*. Viitattu 1.5.2020. (englanniksi)
3. 1 2 3  2006 - Moscow, Russia Tower *Foster + Partners*. Viitattu 1.5.2020. (englanniksi)
4. ↑  Moscow super skyscraper 'on hold' *BBC News*. Viitattu 1.5.2020. (englanniksi)
*Tämä artikkeli käsittelee intiaanijohtajaa. Sarjakuvahahmosta katso Pikku Hiawatha.*
Thomas Eakinsin maalaus *Hiawatha*.
**Hiawatha** (tunnetaan myös nimellä **Ha-yo-went'-ha**, onondagaksi *Haiëñ'wa'tha* [ha.jẽʔ.waʔ.tha]) oli onondaga- ja mohawk-intiaaniheimojen johtajan perintönimi.

Ensimmäinen historiallisesti tunnettu Hiawatha perusti irokeesien liittokunnan noin vuonna 1570. Liittokunta ylläpiti rauhaa jäsenheimojen kesken, mutta heimot olivat sisäisesti itsenäisiä. Ulkopuolisiin liittokunta suhtautui varsin vihamielisesti. Tämä 1500-luvun Hiawatha oli lainlaatija, suuri uudistaja ja hyväntekijä. Hän yhdisti sotaisat heimot ja kehitti rauhallisia tapoja asioiden hoitamiseen. Myöhemmin irokeesiliitto oli Britannian liittolaisena ranskalais-brittiläisen siirtomaasodan aikana 1754–1763.

*Laulu Hiawathasta* on Henry Wadsworth Longfellow’n kirjoittama, intiaanilegendoihin pohjautuva eeppinen runoelma vuodelta 1855. Longfellow otti runomittaan mallia Kalevalan saksannoksesta. Eepoksen on suomentanut A. E. Ollilainen vuonna 1912. Teoksen kuvaamat tapahtumat ovat pääasiassa Yläjärven etelärannalla asuneen ojibwa-heimon myyttejä ja tarinoita. Teoksen päähenkilön nimi on kuitenkin peräisin irokeesiliiton johtajalta, sillä Longfellow sai käyttämästään lähdeteoksesta virheellisen tiedon, että ojibwojen sankari Manabozho ja Hiawatha olisivat sama henkilö.

Lähteet
-------

1. ↑  Andersson, Rani-Henrik – Henriksson, Markku: *Intiaanit: Pohjois-Amerikan alkuperäiskansojen historia*, s. 98. Gaudeamus, 2010. ISBN 978-952-495-162-3.
2. 1 2 3  *Otavan Suuri Ensyklopedia, 3. osa*, s. 1758 (s.v. Hiawatha). Helsinki: Otava, 1978. ISBN 951-1-02232-6.
3. ↑  Petri Liukkonen: Henry Wadsworth Longfellow (1807–1882) *Authors’ Calendar*. Viitattu 9.7.2015. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
	+ 2
	+ 3
	+ 4
	+ 5

 |
|  |
| Kansalliset | 
* Norja
* Saksa
* Israel
* Yhdysvallat
* Australia
* Puola

 |
|  |
| Henkilöt | 
* Trove

 |

 |
**Senja Svahn** (s. 1973, Hyvinkää*lähde?*) on suomalainen dosentti ja verkostoasiantuntija. Svahn on opettanut kahdeksassa yliopistossa Suomessa sekä vieraillut ulkomailla muun muassa Stanfordin ja Aucklandin yliopistoissa. Svahn on ollut mukana kirjoittajatiimissä kirjoittamassa laajimman suomenkielisen kirjan liiketoimintaverkostojen johtamisesta. Lisäksi hän toimii liikkeenjohdonkouluttajana.

Kauppatieteellinen ura
----------------------

Svahn valmistui kauppatieteen maisteriksi Helsingin kauppakorkeakoulusta organisaatiot ja johtamisen pääaineesta. Myös tohtorin tutkintonsa (2004) Svahn hankki HSE:stä. Väitöskirjassaan: "Managing different types of nets – a capability perspective", hän tutki erityyppisten yritysverkostojen johtamista. Hänen tutkimuksensa keskittyvät verkostojohtamiseen, strategiaan ja innovaatioihin.

Svahn on työskennellyt professorina Vaasan yliopistossa, Jyväskylän yliopistossa sekä Tampereen teknillisen yliopiston Tuotantotalouden laitoksella. Dosentuuri hänellä on verkostojohtamisesta Aalto-yliopistossa. Lisäksi hän on vieraillut Yhdysvalloissa ja Uudessa-Seelannissa sekä esiintynyt erilaisissa luento- ja seminaaritilanteissa ympäri Eurooppaa ja esimerkiksi Australiassa sekä Thaimaassa.

Julkaisuja
----------

* Svahn, Senja: *Managing in Different Types of Business Nets: Capability Perspective*. Väitöskirja. Helsinki: Helsinki School of Economics: 2004, HSE Series A-243.
* Kristian Möller, Arto Rajala, Senja Svahn: *Tulevaisuutena liiketoimintaverkot : johtaminen ja arvonluonti*, julk. Teknologiateollisuus. Teknologiainfo Teknova, 2004. (Teknologiateollisuuden julkaisuja; nro 11/2004) ISBN 951-817-851-8

Lähteet
-------

1. ↑  Möller, K. Rajala, A. and Svahn, S. (2004). "Tulevaisuutena liiketoimintaverkot: johtaminen ja arvonluonti Helsinki: Teknologiateollisuus. Edition 2/ 2006; edition 3/2009


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
**Ole Jacob Broch** (14. tammikuuta 1818 Fredrikstad, Norja – 5. helmikuuta 1889 Sèvres, Ranska) oli norjalainen matematiikan professori ja poliitikko. Hän opiskeli Pariisissa, Berliinissä ja Königsbergissä. Vuodesta 1848 hän opetti matematiikkaa Oslon yliopistossa, ja 1858 hänet nimettiin professoriksi. Broch kirjoitti myös matematiikan ja fysiikan oppikirjoja. Vuonna 1879 hänet valittiin kansainvälisen paino- ja mittatoimiston johtajaksi.

Broch oli kansanedustajana suurkäräjillä vuosina 1862–1869 ja toimi 1869–1872 merenkulkuministerinä. Lisäksi hän ehti urallaan työskennellä myös Den norske Creditbankin johtajana.

Lähteet
-------

1. 1 2  Aubert, Karl Egil: Ole Jacob Broch *Store norske leksikon*.  8.3.2023. Viitattu 6.8.2023. (norjaksi)

Aiheesta muualla
----------------

* Kuvia tai muita tiedostoja aiheesta **Ole Jacob Broch** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
	+ 2
* BnF data
	+ 2
* Saksa
* Yhdysvallat
* Kreikka
* Alankomaat

 |
|  |
| Tieteilijät | 
* MathSciNet
* zbMATH

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
**Suomen Teatteriopisto** on Tampereella toimiva teatterikoulu. Se perustettiin vuonna 1995 Tampereen Komediateatterin yhteyteen, ja vuosina 1995–2004 se toimi Tampereen Komediateatterin oppilaskoulun nimellä. Teatteriopisto tarjoaa teatteri-ilmaisun perusopetusta niin harrastajille kuin ammattiin aikovillekin. Opistolla on noin 50 päiväopiskelijaa kerrallaan ja noin 150 teatteriharrastajaa viikoittain. Komediateatterin tilojen lisäksi opisto toimii lähistöllä sijaitsevassa Hovissa. Teatteriopiston rehtorina toimii Panu Raipia ja toiminnanjohtajana Teemu Ojala.

Ammattiin ohjaava koulutus
--------------------------

Ammattiin ohjaavassa koulutuksessa on kolme suuntautumisvaihtoehtoa: näyttelijäntyön peruslinja, näyttelijäntyön jatkolinja ja musiikkiteatteripainotteinen näyttelijäntyön peruslinja. Näyttelijäntyön peruslinjalla annetaan monipuolista näyttelijäntyön opetusta: improvisaatio, tanssi, laulu, teatterimiekkailu, akrobatia, puhetekniikka, dramaturgia, teatterihistoria sekä pääaineena näyttelijäntyö. Musiikkiteatterilinjalla opetuksen pääpaino on tanssissa, laulussa ja näyttelijäntyössä. Näyttelijäntyön jatkolinjalla syvennetään ensimmäisen vuoden opintoja sekä valmistetaan kaksi opinnäytetyötä.

Opetusta harrastajille
----------------------

Teatteri-ilmaisun opetusta annetaan harrastajille ikäryhmittäin. Alle kymmenenvuotiaat opiskelevat puolitoista tuntia viikossa ja sitä vanhemmat kolme tuntia viikossa. Suomen Teatteriopiston ryhmiä on Tampereella, Ylöjärvellä ja Lempäälässä. Vuosittain teatterin harrastajia näissä ryhmissä on yli 200.

Teatteriopiston entisiä oppilaita
---------------------------------

Suomen Teatteriopiston oppilaita on monissa teatterialan ammateissa. Näyttelijöinä toimivat mm. Johanna Kokko, Anu Niemi, Maija Siljander, Joni Kuokkanen, Ville Orttenvuori, Heidi Niemi, Pekka Hänninen, Ella Mustajärvi, Seppo Paajanen, Helena Puska, Jere Riihinen, Pauliina Puurila, Juha Lagström, Janne Turkki, Heidi Rantakeisu, Mikko Töyssy, Armi Toivanen, Suvi Hurme, Panu Mikkola ja Antti Lang.

Lähteet
-------

* Musiikkiteatteripainotteinen peruslinja. Suomen Teatteriopisto 2016. Viitattu 13.12.2016.
* Näyttelijäntyön jatkolinja. Suomen Teatteriopisto 2016. Viitattu 13.12.2016.
* Opetusta harrastajille. Suomen Teatteriopisto 2016. Viitattu 13.12.2016.
* Opiskelu. Suomen Teatteriopisto 2016. Viitattu 13.12.2016.
* Oppilaita vuosien varrelta. Suomen Teatteriopisto 2016. Viitattu 13.12.2016.
* Teatterin historia. Tampereen Komediateatteri 2015. Viitattu 13.12.2016.

Aiheesta muualla
----------------

* Suomen Teatteriopisto
**Season Film Festival** (ent. **Artisokka Film Festival**) on Helsingissä järjestettävä laatuelokuvien elokuvajuhla. Juhla keskittyi aiemmin uuteen naiselokuvaan ja sen tekijöihin, mutta muutti keväästä 2013 lähtien linjansa yleiseksi. Lisäksi festivaalilla on ennakkonäytöksiä myöhemmin teatterilevitykseen tulevista elokuvista. 

Elokuvajuhlan järjestää Helsinki International Film Festival – Rakkautta & Anarkiaa ry. Elokuvajuhla järjestettiin ensimmäisen kerran vuonna 2001. Festivaali on tunnettu aikaisemmin myös nimillä *Artisokka - Helsinki Woman Film Festival* ja *Nainen vai Artisokka - Women´s Film Festival*. Festivaali saa tukea Elokuvataidetoimikunnalta, Helsingin kulttuurikeskukselta, Uudenmaan taidetoimikunnalta ja British Councililta.

Lähteet
-------

1. ↑  Ensin lähti nainen, sitten artisokka  4.2.2013. Yle Uutiset.
2. ↑  Sundqvist, Janne: Vahvat naiset tulevat Helsingin valkokankaille  29.3.2012. Yle Uutiset. Viitattu 29.3.2012.

Aiheesta muualla
----------------

* Season Film Festivalin www-sivut (Arkistoitu – Internet Archive)
**Moonika Aava** (s. 19. kesäkuuta 1979 Rakvere) on virolainen keihäänheittäjä. Ennätyksensä 61,42 m Aava on heittänyt 2. elokuuta 2004 Tallinnassa. Tulos oli Viron ennätys elokuuhun 2013 asti, jolloin Liina Laasma heitti 62,50 m.

Vuonna 2001 Aava voitti pronssia alle 23-vuotiaiden EM-kisoissa. Hän on osallistunut Ateenan 2004 ja Pekingin 2008 kesäolympialaisiin sekä Helsingin 2005 ja Berliinin 2009 MM-kisoihin, mutta ei näissä selvinnyt karsinnasta finaaliin. Euroopan talviheittocupissa hän sijoittui toiseksi 2009.

Lähteet
-------

1. ↑  Aava Moonika IAAF. Viitattu 20.8.2008.
2. 1 2  Andrus Nilk: Moonika Aava: sain olümpialt häid emotsioone  19.8.2008. Eesti Päevalehe. Viitattu 20.8.2008. (viroksi)
3. ↑  Liina Laasma püstitas Eesti rekordi, Mätaselt isiklik rekord! *eestiodavise.ee*.  31.8.2013. eestiodavise.ee. Viitattu 12.4.2014. (viroksi)

Aiheesta muualla
----------------

* Aava Kansainvälisen olympiakomitean tietokannassa
* Aava IAAF:n tietokannassa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Pekka Pitkänen** (1886 – 16. syyskuuta 1921 Kuopio) oli suomalainen Kuopiossa asunut sementtityömies, jonka SKP surmautti kostoksi siitä, että hän oli toiminut Etsivän Keskuspoliisin tiedonantajana.

Elämä
-----

Pekka Pitkänen Etsivän Keskuspoliisin pidätyskuvassa.
Kommunistien toiminnassa mukana olleella Pitkäsellä oli alkoholiongelma, ja tätä hyväksikäyttäen Etsivä Keskuspoliisi onnistui värväämään hänet. Pitkänen ehti toimia EK:n tiedottajana yhdeksän kuukauden ajan, ja hänen avullaan pidätettiin useita kuopiolaisia kommunisteja. Pitkänen kuului *Savon Kansa* -lehteä julkaisseen yhtiön johtokuntaan, ja hän hoiti yhteyksiä SKP:n johtoon Pietarissa. Kuopiota kutsuttiin 1920-luvun alussa "Suomen Moskovaksi", ja paikalliset kommunistit kokoontuivat muun muassa Minna Canthin kadun varrella sijainneessa kahvila Punikissa. Pitkänen oli sekaantunut Suomussalmen etappijuttuun. Juttua hovioikeudessa käsiteltäessä oli käynyt ilmi että hän oli antanut Kuopiossa kahvila Punikissa ohjeita henkilöille jotka halusivat päästä salateitse Venäjälle. Pitkäsen tunnustusten vuoksi kommunistilehdissä oli häntä syytetty sitten provokaattoriksi ja kätyriksi.

Pitkänen paljastui kun Arvo "Poika" Tuominen ja Niilo Wälläri lähetettiin Kuopioon tutkimaan miten tietoja oli päässyt vuotamaan. Pitkänen päätettiin surmata, ja teon tekijöiksi valittiin Savon Kansa-lehden toimittaja Hugo M. Ahokanta ja Tuusniemeltä kotoisin ollut Emil Räsänen. Pitkänen ammuttiin yöllä 16. syyskuuta Kuopion lähellä sijaitsevalla metsäisellä Taivaanpankolla. Ruumis kätkettiin sammalikkoon, mutta se löytyi jo parin päivän päästä, kun omaiset alkoivat etsiä Pitkästä.

Emil Räsänen pakeni heti murhan jälkeen rajan yli Pietariin, jossa häntä esiteltiin "Taivaanpankon sankarina". Ahokanta pidätettiin Kuopiossa, mutta hänet vapautettiin lopulta todisteiden puutteen takia, ja murha jäi lopulta selvittämättä. Tapauksesta jäi kiertämään sanonta *Katso, ettet joudu Taivaanpankolle*.

Vastaavanlaisia SKP:n kostomurhia olivat verhoilija Kustaa Hakkaraisen murha Espoon saaristossa lokakuussa 1926 ja Pauli Kukkosen murha Oulujoen pitäjässä loppukesällä 1932. Lisäksi Heikki Haukkalan surmaa tammikuussa 1927 Keuruulla ja Toivo Einari Peltosen surmaa juhannuksena 1933 Tuusulassa on epäilty tällaisiksi kostomurhiksi.

Lähteet
-------

* Kononen, Seppo: Kun viina Suomen pelasti.[vanhentunut linkki] (Mielipidekirjoitus.) *Savon Sanomat* 14.2.2010.
* Krekola, Joni: "’Kauhea joskin on puhdistustyömme...’ Skp ja vakivalta", *Ruumiita ja mustelmia: Näkökulmia väkivallan historiaan* s. 138–140. ISBN 951-98296-7-9

### Viitteet

1. 1 2  Kommunistien toimenpanema kostomurhako?.  *Iltalehti*, 29.9.1921, nro 225, s. 3. Kansalliskirjasto. Viitattu 8.4.2018.
2. ↑  Pekka Pitkäsen murha: Aijotaanko syy työntää kommunistien niskoille?.  *Savon Kansa*, 30.9.1921, nro 10, s. 1. Kansalliskirjasto. Viitattu 8.4.2018.

Kirjallisuutta
--------------

* Keskisarja, Teemu: *Vääpeli T:n tapaus ja muita kertomuksia suomalaisesta terrorista*. Atena 2010.

Aiheesta muualla
----------------

* Punaisen örinän maa. Tarinoita suomalaisesta terrorismista. Ylen Elävä arkisto.
**Moona Korkealaakso** (s. 17. tammikuuta 2002 Lappeenranta) on suomalainen keskimatkojen juoksija, kestävyysjuoksija ja estejuoksija. Hän edustaa Lappeenrannan Urheilu-Miehiä ja häntä valmentaa Jarmo Viskari.

Korkealaakso sijoittui 16-vuotiaana ensimmäisissä Kalevan kisoissaan 2018 viidenneksi 5 000 metrin juoksussa. Kalevan kisoissa 2019 kotikaupungissaan Lappeenrannassa hän voitti kultaa 5 000 metrillä ennätysajallaan 16.43,52 ja sijoittui neljänneksi 1 500 metrillä ennätysajallaan 4.28,52. Tampereen Kalevan kisoissa 2021 hän sai hopeaa 3 000 metrin estejuoksussa ajalla 10.14,50.

Hän on edustanut Suomea vuonna 2018 alle 18-vuotiaiden Euroopan-mestaruuskilpailuissa sijoittuen 3 000 metrillä 14:nneksi ja maastojuoksun Euroopan-mestaruuskilpailujen alle 20-vuotiaiden kilpailussa, jossa oli 27:s. Vuonna 2019 hän kilpaili ensimmäisen kerran aikuisten Suomi–Ruotsi-maaottelussa. Tallinnan alle 20-vuotiaiden EM-kilpailuissa 2021 hän sijoittui 3 000 metrin estejuoksussa neljänneksi ennätyksellään 10.12,84.

Lähteet
-------

1. 1 2 3  Moona Korkealaakso Tilastopaja (vaatii kirjautumisen, maksullinen palvelu).


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Meira Kumar** (hindiksi मीरा कुमार, *Mīrā Kumār*; s. 31. maaliskuuta 1945) on intialainen poliitikko, joka toimi maansa parlamentin alahuoneen ensimmäisenä naispuolisena puhemiehenä vuosina 2009–2014. Aikaisemmin hän toimi sosiaaliministerinä 2004–2009 ja alle vuoden mittaisen kauden vesiministerinä. Ennen poliittista uraansa hän työskenteli diplomaattina.

Kumar aloitti poliittisen uransa vuonna 1985, jolloin hän liittyi kongressipuolueeseen ja hänet valittiin Intian parlamenttiin Lok Sabhaan ensimmäistä kertaa. Tuolloin hän voitti vaaleissa tunnetut dalitjohtajat Mayawatin ja Ram Vilas Paswanin, jotka olivat ehdolla samassa vaalipiirissä.

Vuonna 2009 Kumarin valinta Lok Sabhan ensimmäiseksi naispuoliseksi puhemieheksi oli yksimielinen. Hän sai tuolloin tukea myös pääoppositiopuolueelta Intian kansanpuolueelta. Kumar erosi vesiministerin tehtävistä vastaanottaessaan puhemiehen tehtävän.

Kumar oli kongressipuolueen johtaman vaaliliiton ehdokkaana vuoden 2017 presidentinvaaleissa.

Perhe
-----

Kumar syntyi kastittomaan sukuun. Hänen isänsä oli Intian varapääministeri Jagjivan Ram. Hänen äitinsä oli kirjailija ja vapaustaistelija Indrani Devi.

Kumar on naimisissa asianajaja Manjul Kumarin kanssa. Liitosta on syntynyt poika ja kaksi tytärtä.

Lähteet
-------

1. 1 2  Meira Kumar is Opposition presidential candidate: All you need to know about former LS Speaker *Firstpost*.  22.6.2017. Viitattu 3.10.2019.
2. 1 2 3  Meira Kumar, a diplomat-turned-politician *Rediff*.  22.6.2017. Viitattu 3.10.2019.
3. ↑  India elects first woman Speaker *BBC*.  3.6.2009. Viitattu 3.10.2019.
4. ↑  Jagjivan Ram's wife passes away *Times of India*.  14.4.2002. Viitattu 3.10.2019.

Aiheesta muualla
----------------

* Kuvia tai muita tiedostoja aiheesta **Meira Kumar** Wikimedia Commonsissa

* Lok Sabhan entinen puhemies Meira Kumar
* Meira Kumar Intian parlamentin alahuoneessa (Arkistoitu – Internet Archive)
* Encyclopedia Britannica

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**Steinar Pedersen** (s. 6. kesäkuuta 1975) on norjalainen jalkapallovalmentaja ja entinen puolustaja.

Ura pelaajana
-------------

Pedersen aloitti peliuransa IK Startissa, jonka edustusmiehistöön hän nousi kaudella 1994. Puolustajana 57 liigaottelussa urakoinut Pedersen jätti liigasta pudonneen Startin kesällä 1996 ja siirtyi Borussia Dortmundiin. Hän ei onnistunut lunastamaan paikkaansa suurseuran pelaavassa kokoonpanossa ja pelasi kauden 1997 lainalla Lillestrømissä. Hän voitti Mestarien liigan kaudella 1996/97 pelattuaan kahdessa ottelussa lohkovaiheessa. Lopullisesti Pedersen jätti Dortmundin tammikuussa 1999 pelattuaan kaikkiaan vain neljä ottelua seuran paidassa ja jatkoi uraansa IFK Göteborgissa. Pedersen palasi Startiin kaudeksi 2002 ja oli kasvattajaseuransa runkopelaajia seuraavan kuuden kauden ajan. Seura nousi tuona aikana takaisin liigaan kaudeksi 2005 ja sijoittui mestaruushopealle. Kauden 2007 jälkeen Start putosi takaisin Adeccoligaeniin ja Pedersen siirtyi Lillestrømiin. Pedersen edusti seuraa vuoteen 2012 saakka pelaten kaudella 2009 lainalla Strømsgodsetissa. Hän lopetti pelaajauransa Startissa kauteen 2012.

Ura valmentajana
----------------

Pelaajauransa jälkeen Pedersen työskenteli pelaajakehittäjänä Startin organisaatiossa. Valmentajadebyyttinsä hän teki kaudella 2014 FK Jervin peräsimessä. Hän luotsasi seuran Norjan 2. divisioonan voittoon ensimmäisellä kaudellaan ja Jerv nousi 1. divisioonaan ensimmäistä kertaa seuran historiassa. Pedersen jatkoi hyvää työtä seuran peräsimessä myös kaudella 2015 luotsaten Jervin yllättäen sarjan viidenneksi. Joukkue palkittiin vuoden yllättäjänä. Kauden jälkeen Pedersen jätti Jervin ja siirtyi IK Startin päävalmentajaksi.

Pedersenin johdolla Start pelasi vahvaa kautta 2017 OBOS-liigassa ja taisteli kauden läpi suorasta noususta takaisin pääsarjaan. Syyskuun lopulla sarjassa toisena ollut Start kuitenkin erotti Pedersenin tehtävistään. Taustalla olivat näkemyserot seuran kehittämisestä.

Meriitit
--------

### Pelaajana

* Mestarien liiga: 1997
* Norjan 1. divisioona: 2004

### Valmentajana

* Norjan 2. divisioona: 2014

Lähteet
-------

1. ↑  The UEFA Champions League 1996/97 - BV Borussia 09 Dortmund (GER)
2. ↑  Steinar Pedersen
3. ↑  Steinar Pedersen
4. ↑  Pedersen tar over Jerv (Arkistoitu – Internet Archive)
5. ↑  Spennende, ellevill og dramatisk er ord som kan beskrive Obosligaen
6. ↑  Pedersen er Start-klar (Arkistoitu – Internet Archive)
7. ↑  Pedersen ferdig i Start: – Ikke riktig mann for klubben


|  |  |  |
| --- | --- | --- |
| Edeltäjä:**Bård Borgersen** | **IK Startin päävalmentaja**2016–9/2017 | Seuraaja:**Mick Priest** |
**Moonlight** oli 1970-luvun lopulla toiminut turkulainen progressiivisen rockin yhtye, joka levytti yhden pitkäsoiton ja singlen Jorma Helianderin Tophits-FinnHits-levymerkille. Albumi jäi monien muiden ajan progejulkaisujen tapaan vähälle huomiolle. Rocket Records julkaisi yhtyeen ainoaksi jääneen pitkäsoiton CD-muodossa vuonna 2016. Samana vuonna saksalainen Shadoks Music teetti albumista 400 kappaleen vinyylipainoksen. Yhtyeen vaikutteisiin kuuluivat muun muassa Steely Dan, Procol Harum, Santana, Pink Floyd yhdessä Ian Duryn ja Blondien kaltaisten uuden aallon nimien kanssa.

Moonlightin kosketinsoittaja Kim Trapp soitti myöhemmin Fabricsissa.

Kokoonpano
----------

* Andy Winter – kitara, laulu
* Paul Kanerva – basso
* Bob Wasenius – rummut ja laulu
* Kim Trapp – koskettimet

Diskografia
-----------

### Albumit

* *The Edge (Modern Dance In The Twilight Zone)* (1978, Tophits-FinnHits)

### Singlet

* "Little Miss Pretty / OMC" (1978, Tophits-FinnHits)

Lähteet
-------

1. ↑  Rauhaniemi, Timo & Tamminen, Mika: *Suomalaisten vinyyli- ja CD-levyjen hintaopas*, s. 516. Tampere : Mika Tamminen, 2019.
2. ↑  Moonlight: The Edge (CD) *shop.pop-lehti.fi*.  Arkistoitu 8.12.2019. Viitattu 8.12.2019.
3. ↑  Moonlight: The Edge (Modern Dance In The Twilight Zone) *forcedexposure.com*. Viitattu 8.12.2019.
4. ↑  Fabrics - artist information julkaisu=finnmusic.net *finnmusic.net*. Viitattu 8.12.2019.

Aiheesta muualla
----------------

* Moonlight Discogs.com-sivustolla
**Pasi Henri Koskinen** (s. 1964) on ultrajuoksija. Hän on syntynyt Tampereella.

Koskinen vetäytyi työelämästä 2016 ja muutti Inarin Nellimiin. 

Ammatiltaan hän oli taksiautoilija, mutta toimi myös liikuntavammaisten lasten avustajana ja tiskijukkana.

Käsite- kirjat julkaisi Pasi Koskisen esikoisteoksen 26.9.2022. (ISBN 978-952-7374-12-2)

ja kaikki kivestä- niminen romaani kertoo yli sukupolvien periytyvästä periksiantamattomuudesta.

"Esikoisromaanissaan Koskinen kertoo juoksemisesta, mutta erityisesti siitä, miten ihminen reagoi kun hän sairastuu syöpään. ja kaikki kivestä on tausta kaikelle sille, miksi yksilöstä nimeltään Pasi Koskinen tuli se mikä tuli, ultrajuoksija." (kirjan takannen teksti)

Koskinen sairastui 1993 syöpään, mutta parantui siitä ja on sen jälkeen juossut melkein 90 000 kilometriä.

Koskinen pitää parhaimpina saavutuksinaan Kauhajoella vuonna 2022 kuudessa päivässä juoksemaansa 603 km matkaa sekä 2014 omaa Tuhat mailia Elämälle -juoksua, jossa hän juoksi kaikkien aikojen seitsemäntenä Suomen halki Nuorgamista Hankoon. Matkaa kertyi 1 622 kilometriä ja aikaa kului 27 päivää.

Koskinen oli sadan kilometrin Suomi-juoksun erikoisvieraana 7.-8.6.2014. Häntä sanotaan alan legendaksi.

Lähteet
-------

* DUV-tilastot
* Aamulehti
* Yle Areena (Arkistoitu – Internet Archive)
* Yle Akuutin arkisto
* 

### Viitteet

1. ↑  Sul Uutiset
2. ↑  Kuvassa lähes 300 000 juostua kilometriä 18.6.2014 Keskipohjanmaa Kp24.fi (Arkistoitu – Internet Archive)

Aiheesta muualla
----------------

* Ultrajuoksija saapuu Jyväskylään, Keskisuomalainen (Arkistoitu – Internet Archive)
* Kuka on se juokseva mies? Savon Sanomat (Arkistoitu – Internet Archive)
* Ultrajuoksija Pasi Koskinen lähtee... Aamulehti.fi (Arkistoitu – Internet Archive)
* Hymy.fi
* Pohjoissatakunta -lehti
* Enemmän kuin harrastus, Inhimillinen tekijä, Yle
**Helsinki Biennaali** on Helsingissä kahden vuoden välein järjestettävä taidenäyttely.

Ensimmäinen editio 2021
-----------------------

Eteläsatamaan rakennettiin puinen paviljonki ja kaksi uutta laituria Biennaalin reittiliikenteen lähtöpaikaksi.
Biennaalin ensimmäinen editio oli tarkoitus järjestää kesä–syyskuussa 2020. Koronaviruspandemian takia biennaali siirrettiin vuoteen 2021; kaikki aikaisemmin julkistetut taiteilijat pystyivät siirtämään osallistumisensa uuteen ajankohtaan. 12. kesäkuuta – 26. syyskuuta 2021 Helsingin Vallisaaressa oli esillä kuva- ja äänitaidetta, installaatioita, videoita, elokuvia ja performansseja. Teoksia on myös eri puolilla Helsinkiä ja Helsingin taidemuseossa HAM:issa, Tennispalatsissa.

Näyttely esittelee teoksia 40 taiteilijalta tai taiteilijaryhmältä ja suurin osa teoksista on uusia. Biennaalin nimi on "Sama meri", joka viittaa yhteenkytkeytymiseen ja keskinäiseen riippuvuuteen.

### Taiteilijat

Paweł Althamer, ATTAKWAD, Pasi Autio, Samir Bhowmik, BIOS-tutkimusyksikkö, Baran Caginli, Janet Cardiff ja George Bures Miller, Kyungwoo Chun, Janet Echelman, EGS, Katharina Grosse, Gustafsson&Haapoja, Hanna Tuulikki, Honkasalo-Niemi-Virtanen, IC-98, Uwa Iduozee, Wanuri Kahiu, Marja Kanervo, Topi Kautonen, Tadashi Kawamata, Jussi Kivi, Alicja Kwade, Hayoun Kwon, Laura Könönen, Tuomas A. Laitinen, Teemu Lehmusruusu, Dafna Maimon, Antti Majava, Inga Meldere, Jaakko Niemelä, Meiju Niskala, Niskanen & Salo, Sari Palosaari, Outi Pieski, Birit & Katja Haarla, Mario Rizzi, Khvay Samnang, Rirkrit Tiravanija & Antto Melasniemi, Margaret ja Christine Wertheim, Maaria Wirkkala, Zodiak presents: Joni Kärkkäinen & Jukka Tarvainen.

Lähteet
-------

1. 1 2 3 4  Helsinki Biennaali julkistaa kaikki taiteilijat ja teokset – tulevana kesänä Vallisaaressa koetaan taidetta ainutlaatuisella tavalla et taiteilijansa *HAM Helsinki*.  10.3.2020. STT Viestintäpalvelut Oy. Viitattu 10.3.2020.
2. ↑  Korona siirtää nykytaidetapahtuma Helsinki Biennaalin ensi vuoteen *Helsingin Sanomat*.  6.5.2020. Viitattu 13.1.2021.

Aiheesta muualla
----------------

* Helsinki Biennaalin verkkosivu
* Pirkko Kotirinta, Vallisaareen nousee kesällä kuusimetrinen teos, joka kuvaa merenpinnan nousua, ja ruutikellari muutetaan ihmisen suolistoksi – tällainen on Helsinki Biennaali
Historiallisia autoja radalla vuoden 2017 Goodwood Revival -tapahtumassa.
**Historiallinen moottoriurheilu** tarkoittaa moottoriurheilua vanhoilla kulkuneuvoilla, jossa pääpaino on säilömisessä, entisöinnissä ja tarkoituksenmukaisessa käytössä. Erityistä huomiota käytetään aikakauden tai alkuperäiskunnon mukaisuuteen.
Erilaisia sarjoja, tasoluokkia ja sääntöjä on lukuisia.
Eräs kansainvälisesti tunnettu tapahtuma on Goodwood Revival.

Historiallista moottoriurheilua nähdään rata-ajossa, rallissa ja ratamoottoripyöräilyssä.

Eräitä tekijöitä historiallisen (klassikko tai vintage) ajoneuvon arviointiin ovat ajoneuvon ikä, arvo, harvinaisuus, nostalgia- tai ihmeellisyysarvo. Lain näkökulmasta historiallista autoa ei tarvitse katsastaa jos se on rekisteröity tai rakennettu yli 40 vuotta sitten ja se voi saada verohelpotusta, jolloin autoa voidaan teknisesti ottaen sanoa historialliseksi. Auto on kuitenkin pidettävä tiekelpoisessa kunnossa.

Katso myös
----------

* Historic Race Finland

Lähteet
-------

1. ↑  A Guide to Historic Motor Racing in Australia (PDF) *hrcc.org.au*. Viitattu 14.7.2023. (englanniksi)
2. ↑  VARAC *varac.ca*. Viitattu 14.7.2023. (englanniksi)
3. ↑  Getting into competitive historic racing *dmhistorics.com*. Viitattu 14.7.2023. (englanniksi)
4. ↑  Matthew Sampson: Showcase of historic motor-racing this weekend at Goodwood Revival *velocitynews.co.nz*.  17.9.2022. Viitattu 14.7.2023. (englanniksi)
5. ↑  What is a historic car? *dmhistorics.com*. Viitattu 14.7.2023. (englanniksi)

Aiheesta muualla
----------------

* FIA Technical Regulations (englanniksi)
| "Moonlight Drive"The Doors |
| --- |
| Singlen "Moonlight Drive" kansikuva |
| Singlen tiedot |
|  Albumilta | *Strange Days* |
|  A-puoli | "Love Me Two Times" |
|  Äänitetty  | toukokuu ja elokuu 1967 |
|  Julkaistu | 25. syyskuuta 1967 |
|  Tekijä(t) | Jim Morrison |
|  Tuottaja(t) | Paul A. Rothchild |
|  Tyylilaji | psykedeelinen rock, bluesrock |
|  Kesto | 03.04 |
|  Levy-yhtiö | Elektra |
| The Doorsin muut singlet |
| "People Are Strange"1967 | "Moonlight Drive"1967 | "The Unknown Soldier"1968 |

**Moonlight Drive** on yhdysvaltalaisen rockyhtyeen The Doorsin kappale yhtyeen vuoden 1967 albumilta *Strange Days*. Jim Morrison kirjoitti sanoitukset asuessaan Venice Beachillä Kaliforniassa. Hän katsoi öisin ihmisten ikkunoista sisälle, tutki mitä he tekivät ja katsoi heidän televisioitaan.

Jim Morrison lausui kappaleen sanoitukset runona Ray Manzarekille, kun he tapasivat Etelä-Kalifornian rannalla vuonna 1965. Manzarek piti runoa mahtavana ja vakuutti Morrisonin perustamaan yhtyeen.

Lähteet
-------

1. 1 2  Moonlight Drive by The Doors *Songfacts*. Viitattu 25.11.2019. (englanniksi)
**Erittäin hieno suomalainen** (merkin oma kirjoitusasu **Erittäin Hieno Suomalainen**) on suomalainen tuotemerkki, joka on keskittynyt hiustenhoitotuotteisiin. Sen tunnetuin tuote on shampoo, jonka Marttinen Oy toi markkinoille vuonna 1974. Kaikki Erittäin hieno suomalainen -tuotteet valmistetaan Heinävedellä.

Erittäin hieno suomalainen shampoo -nimen keksi ja tuotteen kehittämiseen osallistui yrittäjä Kirsti Paakkanen. Sitä myydään apteekkipullon muotoisessa sinisessä muovipakkauksessa, jonka kyljessä on tuotemerkin logo. Pakkausta ei juurikaan ole muutettu vuosien varrella. Merkin valikoima on sittemmin laajentunut hoitoaineisiin ja eri tuoksuihin. Tuotemerkillä on kokeiluluontoisesti julkaistu myös deodorantteja, käsivoiteita sekä suihkusaippuoita.

Erittäin hieno suomalainen -tuotemerkki on nykyään norjalaisen Orklan omistuksessa.

Vuonna 2019 vaateyritys Makiaa epäiltiin Erittäin hieno suomalainen -merkin logon plagioinnista.

Lähteet
-------

1. ↑  Kuparinen, Jesse: Tämän pullon tunnistaa lähes jokainen suomalainen – idean äiti on Kirsti Paakkanen *Ilta-Sanomat / Taloussanomat*.  8.8.2021. Viitattu 17.7.2023.
2. ↑
3. ↑
4. ↑
5. ↑
6. ↑
7. ↑

Aiheesta muualla
----------------

* Erittäin hieno suomalainen -verkkosivusto
**Vasyl Petrovytš Tsuško** (ukr. Василь Петрович Цушко, s. 1. helmikuuta 1963 Hadrežnoje selo, Tarutinin piiri, Odessan alue) on ukrainalainen poliitikko, sisäministeri Janukovytšin II hallituksessa 1. joulukuuta 2006 – 18. joulukuuta 2007 ja talousministeri maaliskuusta joulukuuhun 2010 Mykola Azarovin hallituksessa. Tsuško valittiin kesällä 2010 Ukrainan sosialistisen puolueen johtoon.

Hän suoritti 1988 Odessan maatalousinstituutin taloudellisessa tiedekunnassa ylemmän korkeakoulututkinnon. Vuonna 2005 hän suoritti sisäasiainministeriön kansallisesta yliopistosta juristin tutkinnon.

Vuosina 1983–1985 Tsuško oli palvellut asevelvollisena Neuvostoliiton armeijassa. Vuosina 1994–2002 hän toimi kansanedustajana. Vuodesta 1997 hän on ollut Ukrainan sosialistisen puolueen jäsen sekä kesäkuusta 2002 ensimmäinen varapuheenjohtaja Ukrainan radan raha- ja pankkiasioiden valiokunnassa.

Tsuškolla on vaimo, tytär ja poika.

Tsuško tuki pääministeri Janukovytšia valtakamppailussa presidentti Jutštenkoa vastaan. Presidentti otti 25. toukokuuta 2007 lopussa sisäministeriön hallinnoimat Berkut-joukot omaan hallintaansa. 26. toukokuuta 2007 Tsuško sai sydänkohtauksen ja hänet lennätettiin sairaalaan Saksaan. Hänen lakimiehensä mukaan sydänkohtaus johtui myrkytyksestä.

Lähteet
-------

1. ↑  Ukrainan poliittinen kriisi kiristyi jälleen Turun Sanomat. Viitattu 6.12.2007. [vanhentunut linkki]
2. ↑  Ukraine minister 'poisoned' News24.  Arkistoitu 10.8.2007. Viitattu 12.06.2007.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
Marta Andreasen 2014
**Marta Andreasen** (s. 26. marraskuuta 1954) on argentiinalaissyntyinen espanjalainen virkamies ja poliitikko, joka työskenteli EU:n Euroopan komissiossa ja tuli tunnetuksi mielipiteistään siitä että komission tilitysjärjestelmä jätti mahdollisuuden petoksille.
Andreasen raportoi tilihämäryyksistä komissaari Michaele Schreyerille ja komission johtajalle Romano Prodille. Jäätyään näiltä ilman vastausta hän vei asian Euroopan parlamentin budjettikomitealle.

Andreasen kieltäytyi allekirjoittamasta Euroopan komission vuoden 2001 tilejä. Media alkoi kiinnostua asiasta, ja elokuussa 2002 Andreasen julkisti kieltäytymisensä. 
Andreasen erotettiin työstään komissiossa toukokuussa 2002, syynä "henkilöstön sääntöartiklojen 12 ja 21 rikkominen eli ei osoittanut tarpeeksi lojaalisuutta ja kunnioitusta". Hänen on sanottu joutuneen erotetuksi, koska hän kieltäytyi allekirjoittamasta tilejä joiden uskoi olevan epäluotettavia.

Andreasen valittiin vuonna 2009 Isosta-Britanniasta Euroopan parlamenttiin EU-kriittisen UKIP-puolueen edustajana. Hän loikkasi vuonna 2013 konservatiiveihin riitauduttuaan puolueen silloisen puheenjohtaja Nigel Faragen kanssa, jota Andreasen kutsui stalinistiksi ja naisvastaiseksi. Andreasen putosi vuoden vuoden 2014 eurovaaleissa parlamentista.

Katso myös
----------

* Paul van Buitenen

Lähteet
-------

* Andreasen, Marta: Brussels Laid Bare, sivu 20. St. Edwards Press Ltd, July 2009
* UKIP MEP Marta Andreasen defects to Conservatives
* Andreasen, Marta: Brussels Laid Bare, St. Edwards Press Ltd, July 2009
* Marta Andreasen entry in the euabc.com (somewhat dated)*lähde tarkemmin?*
* The Marta Andreasen and Fabra Valles cases: an exclusive JUST Response report from the Dougal Watt Dossier – Mismanagement and Corruption in Europe – Letter from Robert Dougal Watt, Auditor, European Court of Auditors, to Michel Hervé, Secretary General, European Court of Auditors, 16 September 2002 *lähde tarkemmin?*
* Becky Barrow: I'm not a politician — just a bean-counter, says Andreasen, The Daily Telegraph: 8 February 2002
* Andreasen v Commission at curia.europa.eu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**Ijahis Idja** (suom. *Yötön Yö*) on alkuperäiskansojen musiikkitapahtuma, jota on järjestetty Inarin kirkonkylällä vuodesta 2004 lähtien. Tapahtuma on Suomen ainoa saamelaismusiikkiin keskittyvä festivaali. Ijahis idjan ohjelmaan kuuluu perinteisen saamelaismusiikin esityksiä, nousevien saamelaisartistien konsertteja, lasten ohjelmaa, alkuperäiskansavieraiden musiikkiesityksiä sekä saamelaismusiikkiin keskittyvät klubi-illat. Vuonna 2016 Ijahis idja järjestettiin Saamelaiskulttuurikeskus Sajoksessa 19.–21.8.

Historia
--------

Ensimmäistä Yöttömän Yön festivaalia juhlittiin kirkonkylällä, silloisen kirjaston pihalla toukokuun viimeisenä päivänä vuonna 2004. Ensimmäisessä tapahtumassa esiintyivät Satu Aikio, Ulla Pirttijärvi, Mikkal Morottaja, Ante Mikkal Gaup, Inarin ala-asteen lapsiesiintyjiä sekä Wimme, joka kiikkui mikkeineen kirjaston katolle. Tapahtuman kaukaisimmat vieraat saapuivat Jakutiasta ja festivaalia juonsi Märistä Säpikkäistäkin tuttu Anne Kirste Aikio. Seuraavana vuonna festivaalialue rakennettiin Inarijärven rannalle, kalasataman alueelle, jossa järveltä puhkuva tuuli äityi tapahtuman aikana välillä niin kovaksi, että kodan muotoon rakennettu festivaaliteltta pysyi vaivoin paikallaan. Vuonna 2012 tapahtuma sai uudeksi kodikseen vasta-avatun Saamelaiskulttuurikeskus Sajoksen ja tarjosi kaksipäiväisen tapahtuman aikana viihdykettä yli kahdelle tuhannelle kuulijalle. Kymmenessä vuodessa Ijahis idja on kasvanut merkittäväksi alkuperäiskansojen musiikkia ja kulttuuria esitteleväksi festivaaliksi.

Teemat
------

Tapahtuman teema on vuosittain vaihtuva. Vuonna 2015 teema oli Vilda duoddarat (suom. Villit tunturit). Teemalla tehtiin tunnetuksi Enontekiön ja muun länsipuolen joikuperinnettä sekä uudempaa saamelaismusiikkia. Vuonna 2014 tapahtuman ohjelma nosti esille erityisesti koltta- ja inarinsaamelaista musiikki- ja tanssiperinnettä.

Lähteet
-------

1. ↑  Ijahis idja keräsi ennätysmäärän kävijöitä  18.8.2014. Yle Uutiset. Viitattu 21.8.2023.
2. ↑  Alajärvi, Martta: Saamelaisfestivaali Ijahis idja esittelee tänä kesänä maailmanluokan alkuperäiskansakollektiivi A Tribe Called Redin ensimmäistä kertaa Suomessa  2.7.2018. Yle Uutiset. Viitattu 2.7.2018.
3. 1 2  Ijahis idja *www.ijahisidja.fi*.  Arkistoitu 12.5.2016. Viitattu 2.5.2016.
4. ↑  Ijahis Idja -festivaalin ohjelma on julkaistu – Lavalla Fjällgren, Wimme, Mingá *Yle Uutiset*. Viitattu 3.5.2016.

Aiheesta muualla
----------------

* Tapahtuman verkkosivut
**HotHit** oli suomalainen vuosina 1994–1995 MTV3-kanavalla esitetty musiikkiaiheinen makasiiniohjelma. Ohjelmaa esitettiin kerran viikossa perjantaisin iltapäivisin kello 16:00-16:45. Uusinta esitettiin seuraavana maanantaina myöhäisillan ohjelmistossa. Ensimmäinen ohjelma esitettiin 9. syyskuuta 1994. Katsojia ohjelmalla oli keskimäärin 400 000, joka teki siitä siihen aikaan Suomen katsotuimman musiikkiaiheisen televisio-ohjelman. Ohjelman loppumisen jälkeen MTV3-kanavalla aloitti syyskuussa 1995 uuden musiikkiohjelman *Jyrkin*.

Ohjelmassa käsiteltiin sen ajan musiikkiin liittyviä aiheita, ja esitettiin yhtyeiden ja artistien musiikkivideoita. Ohjelmassa oli myös live-esityksiä ja haastatteluja. Ohjelmassa haastateltavia artisteja ja yhtyeitä olivat muun muassa Scatman John, Haddaway, Kaija Koo sekä Pekka ja Susi. Videoista suurin osa käsitti sen ajan suosiossa ollutta eurodancemusiikkia. Ohjelman elinkaaren aikana pidettiin myös eri Suomen tanssipaikoissa HotHit-nimistä musiikkikiertuetta.

Ohjelman juontajina toimivat muun muassa Aku Lohimäki, Henna Hulkkonen, Miisa Päällysaho ja Jocka Träskbäck. Ohjelman ensimmäisissä koekuvauksissa Träskbäckiä ei valittu juontajaksi. Samaan aikaan Yle TV1 -kanavan *Lista*-ohjelma oli myös etsimässä uutta juontajaa, jonka kuvauksiin Träskbäck kutsuttiin. Myöhemmin ohjaaja-tuottaja Aku Lohimäki otti yhteyttä Träsbäckiin, ja pyysi uudelleen HotHitin koekuvaukseen, koska aikaisemmin valittu juontaja oli päätetty potkia pois pestistä. Toisen koekuvauksen jälkeen Träskbäck valittiin HotHitin yhdeksi juontajaksi.

Oheistuotteet
-------------

Ohjelmasta tehtiin myös oheistuotteita, joista tunnetuin lienee Chymoksen valmistamat HotHit-makeiset, jotka oli samanlaisia kuin saman valmistajan (nykyisin Fazerin) Missä X -makeiset. Ohjelman nimissä lanseerattiin oma vaatemallisto. Muita oheistuotteita oli muun muassa Ingmanin valmistama HotHit-jäätelöpuikko ja penaalit.

Lähteet
-------

1. 1 2 3  Jokelainen, Jarkko: Syksy siirtää rockin festivaaleilta televisioon MTV 3 ja FST tarjoavat eniten rockohjelmia (Tilaajille) *Helsingin Sanomat*.  10.8.1994. Viitattu 6.8.2023.
2. 1 2 3 4 5 6 7 8  Träsback, Jocka: Jocka 25 vuotta yrittäjänä – välitilinpäätöksen aika *jocka.fi*.  26.3.2019. Viitattu 6.8.2023.
3. ↑  Kemppainen, Jouni: *Kaija Koo - Taipumaton*. WSOY, 2021. ISBN 9789510455036.
4. ↑  Mediapeliä *harhaa.com*. Viitattu 6.8.2023.
5. ↑  Kyseisen makeispussin design näkyy mm. Blondi tuli taloon -televisiosarjan 103. jakson "Yöjuoksu" kohtauksessa, jossa sarjan henkilö Liisa Tähtinen laskee Hurmaloiden kodin eteisen lattialle korista palmusunnuntain virpomisesta saadut palkkiot.
Seth E. Meek
**Seth Eugene Meek** (1. huhtikuuta 1859 Hicksville, Ohio, Yhdysvallat – 6. heinäkuuta 1914 Chicago, Yhdysvallat) oli yhdysvaltalainen eläintieteilijä. Hän oli aikansa merkittävimpiä Pohjois-Amerikan kalojen ja matelijoiden asiantuntijoita.

Meekin suku oli lähtöisin Walesista. Hän opiskeli Indianassa, ensin Valparaison yliopistossa, sitten kolme vuotta Bloomingtonissa Indianan valtionyliopistossa, josta hän valmistui 1884. Filosofian tohtoriksi hän väitteli Bloomingtonissa 1891.

Meek toimi opettajana eri paikoissa, kunnes hänet vuonna 1892 kutsuttiin Fayettevilleen Arkansas Industrial Universityn museon biologian ja geologian osastojen professoriksi ja kuraattoriksi. Hän toimi ajoittain Yhdysvaltain kalastuskomission assistenttina ja osallistui kesälomillaan komission tieteellisiin tutkimuretkiin eri puolille Yhdysvaltoja. Vuodesta 1897 alkaen hän työskenteli apulaiskuraatorina Chicagon luonnonhistoriallisessa kenttämuseossa aina kuolemaansa saakka.

Meek avioitui 25. joulukuuta 1886 Ella Tournerin kanssa, joka on kirjoittanut hänestä lyhyen elämäkertakirjan.

Meek kirjoitti lukuisia tieteellisiä artikkeleita matelijoista ja kaloista sekä kuvaili ja nimesi suuren joukon eläimiä.

Lähteet
-------

* Genealogy Biography (Arkistoitu – Internet Archive)

### Viitteet

1. ↑  NYTimes
2. ↑  Open Library
3. ↑  ITIS


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Alankomaat
* Vatikaani

 |
|  |
| Tieteilijät | 
* CiNii

 |
|  |
| Muut | 
* SNAC
* IdRef

 |

 |